དེའི་དུས་སློབ་སྒྲུབ་ཀྱི་ཆ་རྐྱེན་ཞན་པས་ད་ཆའི་སློབ་བུ་ཚོ་ནང་བཞིན་ཡིག་འབྲུ་རེ་རེའི་དབུ་དང་རྐང་པ།ལག་པ་དང་དཔུང་བ།སོག་པ་དང་ཐུ་བ་སོགས་བྱེ་བྲག་སྨྱུག་རིམ་ཁྲིད་སྟོན་དང་།ལྷག་པར་གསལ་བྱེད་ཡི་གེ་རེ་རེའི་ནང་དོན་དང་མཐུན་པའི་སྣུམ་ཚོན་རི་མོ་སྨྱན་གཟུགས་ཀྱི་ལམ་ནས་སྟོན་པའི་བྱེད་ཐབས་ལེགས་པོ་ཞིག་རྩ་བ་ནས་མེད་པར་མ་ཟད།མི་སྒེར་གྱི་འདོན་སྟངས་ཚུལ་ལྡན་ཡིན་མིན་ལ་དག་ཐེར་བྱེད་པའི་ཞིབ་ཆ་ཞིག་དེ་བས་ཀྱང་ཁྱོན་ནས་བྲལ།སློབ་ཐུན་ཧྲིལ་པོར་དགེ་རྒན་གྱིས་འདོན་སྟངས་ཁོ་ན་ཁྲིད་པ་སྟེ།དང་ཐོག་རྒན་ལགས་ཀྱིས་ཁྲིད།ང་ཚོས་དེར་བསྟུན་ནས་བཏོན།དེའི་རྗེས་སུ་ངེད་ཅག་སློབ་མ་ཚོས་མཉམ་དུ་སྐད་གདངས་མཐོ་རུ་ཕྱུང་ཞིང་མཇིང་རྩ་འབུར་ཏེ་མིད་ཐག་ཕྱིར་སློག་ལ་ཁད་བར་དུ་ཡང་ནས་ཡང་དུ་བསྐྱར་ཟློས་སྒོས་ཀློག་འདོན་བྱས།དེ་ལྟར་ཉིན་གཅིག་གཉིས་ཙམ་འགོར་རྗེས་སློབ་མ་ཡོད་དོ་ཅོག་གིས་གསལ་བྱེད་ཀྱི་ཡི་གེ་རེ་རེ་གོ་རིམ་བཞིན་རྒན་ལགས་ཀྱིས་ཁྲིད་དབྱུག་གིས་བསྟན་པའི་ཚེ་ན་མ་འཁྲུལ་མ་འཛོལ་བར་ལྷང་ལྷང་དུ་འདོན་ཤེས་མོད།ཁྲིད་དབྱུག་གིས་གསལ་བྱེད་སུམ་ཅུའི་སྡེ་བའི་གོ་རིམ་ལྡོག་པའམ་གོ་རིམ་གཅོལ་ཏེ་ཡི་གེ་གང་རུང་ཞིག་ལ་མཛུབ་མོས་བཙུགས་པའི་ཚེ་ན་ཡོད་ཚད་འཇམ་ཐིང་ངེར།ཁུ་སིམ་མེར་བུད་འགྲོ་བ་རེད།དེ་ལྟར་དུས་ཚོད་ཀྱི་འཁོར་འགྲོས་དང་ལྷན་ཅིག་མག་མོག་ནས་གསལ་པོ།དཀའ་མོ་ནས་སླ་མོའི་རིམ་པ་ལྟར་རིམ་བཞིན་གསལ་བྱེད་སུམ་ཅུ་མགོ་རྔ་ཇི་ལྟར་དཀྲུགས་ན་ཡང་ལྷང་ལྷང་འཁྲུལ་མེད་དུ་ཀློག་འདོན་བྱེད་ཤེས་པའི་ཚད་དུ་ཐོན།ཀློག་འདོན་ལ་བྱང་རྗེས་ང་ཚོར་རྒན་ལགས་ཀྱིས་དཔོད་འབྲི་བྱེད་པའི་གོམ་ཁ་ད་གཟོད་སྒྱུར་མགོ་བརྩམས་པ་ཡིན།